SL Uradni list Evropske unije C 199/19

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 199/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„POMMES DES ALPES DE HAUTE DURANCE“

Št. ES: FR-PGI-0005-0498-29.09.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National des Appellations d’Origine et de la Qualité Naslov: 51 rue d’Anjou 75008 Paris FRANCE Tel. +33 153898000 Faks +33 142255797 E-naslov: info@inao.gouv.fr

2. Vlagatelj:

Naziv: Association de Promotion des Fruits des Alpes de Haute Durance Naslov: Maison de l’Entreprise 11 Allée des Genêts 04200 Sisteron FRANCE Tel. +33 492331839 Faks +33 492331838 E-naslov: assopromofruits.ahd@freesbee.fr Sestava: proizvajalci/predelovalci ( X ) drugo ( )

Proizvajalci, pakirne centrale, trgovske družbe

3. Vrsta proizvoda:

Skupina 1.6 – Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Pommes des Alpes de Haute Durance“

4.2 Opis:

Sveži sadeži (jabolka) sort zlati delišes in gala ter njunih mutantov, ki se kmalu po obiranju skladiščijo na hladnem, se oberejo ob zrelosti z zagotovljeno najmanjšo vsebnostjo sladkorja (refrakcijski indeks najmanj 12) in dosežejo minimalni prag čvrstosti, ki zagotavlja „hrustljavost“ sadežev.

Najnižji indeks čvrstosti, izražen v kg/cm2, znaša:

— za sorto zlati delišes: 5 kg/cm2 za obarvanost do vključno 3 in 4 kg/cm2 za obarvanost nad 3 v skladu z uradnimi barvnimi oznakami za zlati delišes, ki jih je izdal medpanožni tehnični center za sadje in zelenjavo (Centre technique interprofessionnel des fruits et légumes – CTIFL),

— za sorto gala: 6 kg/m2.

Obarvanost jabolk med obiranjem in trženjem je naslednja:

— za sorto zlati delišes in mutante: obarvanost 2 (C3 in C4), 3 (C5 in C6), 4 (C7) v skladu z uradnimi barvnimi oznakami za zlati delišes, ki jih je izdal medpanožni tehnični center za sadje in zelenjavo (Centre technique interprofessionnel des fruits et légumes – CTIFL),

— za sorto gala in mutante: od F2 do F4. Intenzivnost rdeče barve: R2 do R4 v skladu z uradnimi barvnimi oznakami za galo, ki jih je izdal medpanožni tehnični center za sadje in zelenjavo (Centre technique interprofessionnel des fruits et légumes – CTIFL), pri čemer F predstavlja lestvico za osnovno barvo in R intenzivnost rdeče barve.

4.3 Geografsko območje:

Sadje iz proizvodnega območja Alpes de Haute-Durance, ki ga sestavlja 6 kantonov departmaja Alpes-de-Haute-Provence in 13 kantonov departmaja Hautes-Alpe na nadmorski višini med 450 m in 900 m.

Departma Alpes-de-Haute-Provence: La Motte, Le Lauzet, Seyne, Sisteron, Turriers in Noyers-sur-Jabron.

Departma Hautes-Alpes: Aspres-sur-Büech, Barcillonnette, La Bâtie-Neuve, Chorges, Embrun, Gap, Laragne, Orpierre, Ribiers, Savines, Serres, Tallard in Veynes.

4.4 Dokazilo o poreklu:

Pakirne centrale, ki so potrjene v okviru ZGO, dokažejo, da lahko zagotavljajo sledljivost, in sicer tako, da:

— identificirajo obrano serijo,

— za vsako odpremljeno paleto poznajo izvirno serijo in njen namembni kraj,

— izločijo serije, ki niso v skladu s standardi,

— za vsak sadež z oznako ZGO dokažejo geografsko poreklo in usklajenost s pravili specifikacije,

— v primeru reklamacije izsledijo izvirno serijo.

Načini za dosego takšnih rezultatov so sledeči:

Nadzorni organi na podlagi pregleda poljin, gojenih sort in usklajenosti s specifikacijami odobrijo proizvajalce. Organizacije proizvajalcev ali proizvajalci sami vsako leto pred začetkom sezone posodobijo in izdajo register odobrenih proizvajalcev in odobrenih poljin.

Označevanje paletnih zabojev ali gajb

Na oznaki so naslednje informacije:

— proizvajalec,

— sorta,

— datum obiranja,

— poljina; če je poljina razdeljena na več serij, tudi številka posamezne serije.

Identifikacija in sledenje serij

Med pakiranjem je serijo mogoče identificirati v vsakem trenutku, saj sta začetek in konec vsake serije primerno označena.

Nadzor informacij

Pakirna centrala nadzira in shranjuje informacije o datumu dostave, namembnem kraju, velikosti, kategoriji in teži sadežev z ZGO.

Enako velja za informacije o poreklu (proizvajalec, poljina), skladiščenih serijah, datumu obiranja in številki hladilnice, v kateri je sadje skladiščeno.

4.5 Metoda pridobivanja:

Proizvajalci so izpopolnili tehnike gojenja in znajo izbrati primerni čas obiranja:

— Tehnike gojenja: — Rez in redčenje: rez se opravi tako, da se omogoči kar največjo izpostavljenost svetlobi in se za rast jabolk ohrani najboljše veje. Redčenje je kemično in/ali ročno ter uravnoteženo s samim drevesom. — Gnojenje: Pri gnojenju je treba upoštevati potrebo dreves po hranilih ter podlago. Na leto je gnojenje omejeno na: — za podlage tipa 106: 80 enot dušika, 70 enot fosforne kisline in 140 enot pepelike, — za podlage tipa 9: 140 enot dušika, 70 enot fosforne kisline in 140 enot pepelike. Uporaba dušika mora biti omejena na 50 enot naenkrat. — Tretiranje s fitosanitarnimi sredstvi: prepovedana je intenzivna in sistematična uporaba sredstev za boj proti škodljivcem na podlagi vnaprej določenega programa. — Obiranje: jabolka se oberejo ob zadostni zrelosti, ki pa omogoča še dozorevanje, tako da dosežejo optimalno zrelost, ko so na voljo potrošnikom. Opravi se škrobni test. Obiranje zlatega delišesa in gale se lahko začne šele ob stopnji 4 (oznaka za škrob EUROFRU), t.j ob začetku zmanjševanja vsebnosti škroba. Po obiranju se jabolka hitro spravijo na hladno, in sicer ne več kot dve uri po natovarjanju jabolk v sadovnjaku.

4.6 Povezava:

(a) Pedoklimatski dejavniki geografskega območja in posebne lastnosti proizvoda

Kakovost jabolk tega območja (visoka vsebnost sladkorja, čvrstost in barva) je tesno vezana na značilnosti okolja, v katerem jablane rastejo, in zlasti podnebja območja Alpes de Haute Durance, za katerega je v povprečju značilnih več kot 300 sončnih dni na leto. E. Vernet je leta 1933 zapisal, da so „razgibana nadmorska višina, prepustna tla z možnostjo namakanja, močna svetloba in hladne ter suhe zime dejavniki, ki v departmaju Hautes-Alpes ustvarjajo pogoje za proizvajanje sadja“, ter da „so jabolka na tem območju s svojim okusom in barvo primerljiva s tistimi s Tirolske ali Švice“.

Zaradi izpostavljenosti soncu je fotosinteza v listih učinkovitejša in tako vsebnost sladkorja višja. Zaradi velike razlike med dnevno in nočno temperaturo ter zmerne najvišje dnevne temperature fotosinteza poteka neprekinjeno, kar spodbuja kopičenje sladkorja. Relativno nizke temperature v času zorenja zavirajo razgradnjo kislin, velike temperaturne razlike pa pospešujejo rumenenje in celo rdečenje sadežev ter spodbujajo čvrstost. Poleg tega se jabolčna kislina zaradi hladnih noči, vezanih na nadmorsko višino, razgraja počasneje; to omogoča optimalno razmerje med sladkostjo in kislostjo, ki je zelo primerna za dobro shranjevanje jabolk, in izredne organoleptične lastnosti, značilne za to geografsko območje (okus, hrustljavost).

(b) Sloves in ugled

Jabolka se na območju Haute Durance, severno od Sisterona, proizvajajo že več stoletij. Tako E. Vernet leta 1933 omenja poslovni dogovor iz leta 1258, v katerem so bili našteti „sadeži zemlje“ in kjer so „jabolka na prvem mestu“. V začetku 19. stoletja so bila jabolka posebnost hribovitih območij Provanse. Zdi se, da so jabolka pravi ugled začela pridobivati okoli leta 1930. Sadovnjaki so se najprej pojavili na pobočjih, nekaj manjših proizvodnih območij pa tudi v višje ležečih kotlinah. V gorah sadje jeseni dozoreva pozneje. Poleg tega so pogoji pozimi takšni, da omogočajo shranjevanje jabolk na svežem zraku, kar je bila na začetku edina možnost skladiščenja. Na tem geografskem območju je tak primer kotlina Motte-au-Caire.

Ministrstvo za kmetijstvo v delu Sadovnjaki v Hautes-Alpes (Les Vergers des Hautes-Alpes) iz leta 1962 navaja, da je zaradi posebnih pedoklimatskih značilnosti, ki so omenjene zgoraj, „kakovost našega sadja tako s svojim okusom kot videzom vedno presenečala strokovnjake in navduševala potrošnike“. Jabolka iz Alpes de Haute Durance imajo tako priznanje strokovnjakov in potrošnikov; kot poudarjata F. Alavoine-Mornas in A. Trimouille (1995) ni v sektorju sadjarstva nobenega dvoma o obstoju območja proizvodnje jabolk v regiji Haute Durance.

Od leta 1996 dalje združenje za promocijo sadja iz Alpes de haute Durance in vsi pakirni obrati uporabljajo poimenovanje „Pommes des Alpes de Haute Durance“ na vseh pakiranjih in za vse blagovne znamke proizvoda ter na promocijskem in reklamnem materialu.

4.7 Nadzorni organ:

Naziv: Ulase Naslov: ZA de Champgrand. BP 68 26270 Loriol sur Drôme FRANCE Tel +33 0475611300 Faks +33 0475856212 E-naslov: info@ulase.fr

Akreditacija COFRAC št. 7-007/97

4.8 Označevanje:

Vsak plato in posamezna enota, namenjena potrošnikom, ima oznako s standardizacijo v skladu s pravili za trženje, določenimi z Uredbo (ES) št. 85/2004, kakor je bila spremenjena z Uredbo (ES) št. 1238/2005; na oznaki so navedeni zlasti pakirnica in/ali dobavitelj, sorta, kategorija, pakirna centrala in številka serije.

Vsako spremembo oznake mora odobriti certifikacijski organ.